Ċert li intom, bħali, segwejtu l-funeral tas-Senatur Amerikan John McCain. Ċert ukoll li smajtu d-diskorsi ta' żewġ ex-Presidenti tal-Istati Uniti tal-Amerika Barack Obama u George Bush, it-tnejn minnu magħżula apposta. Anzi, minn dak li ngħad, huwa stess kien kellimhom qabel, jgħidilhom li kienet ix-xewqa tiegħu li jkunu huma li jfakkru l-memorja tiegħu. Kien ċar ħafna li ma riedx li jkollu lill-President attwali, Donald Trump. Bniedem li mhux biss ma qabilx miegħu fuq diversi punti, avolja ġej mill-istess Partit Repubblikan, imma li l-istess President insulentah. Lil dan is-Senatur Amerikan, li kien iben denju ta' dak il-pajjiż u rappreżentant fidil tal-poplu li għażlu, ilni dawn l-aħħar snin insegwih. Dan minn mindu daħal fil-battalja sabiex jinħatar President ta' dak il-pajjiż. Kien il-kandidat Repubblikan kontra dak tal-Partit Demokratiku. Kliemu, egħmilu fis-Senat ifakkruk, mingħajr ma trid, fil-missirijiet fundaturi tal-aqwa demokrazija fid-dinja. Meta taqra x'kien qal tiftakar, mingħajr ma trid, f'persuni bħal Benjamin Franklin jew James Madison u diversi oħra. Diskorsi, kunċetti tal-Istat li mhux biss influwenzaw lil dak il-poplu, imma anki lilna. Kull min irid jistudja d-Dritt Kostituzzjonali, ngħid li għandu jibda minn dik l-art u minn dik il-kitba li ma tixbax taqra minnha. Senatur tal-poplu Amerikan, imma dixxendent ukoll tas-Senaturi Rumani. Ċert li qara' u trawwem ukoll fil-bżonn li wieħed ikun attent, onest u rett f'egħmilu. Ftit, fl-istess kampanja, saru jafu tajeb il-ħajja tiegħu. Kien bniedem li mar jikkumbatti, u avolja ġie maqbud, ħareġ mill-gwerra tal-Vjetnam bl-unuri. Kien dak il-priġunier li rrifjuta li jitlaq f'dak li kien magħruf bħala l-"Hanoi Hilton", qabel joħorġu sħabu l-oħra wkoll. Post li fih, għal xejn anqas minn ħames snin u nofs, sab ruħu ttorturat u miżmum f'ċella solitarja. Tant baqgħet din il-marka, li idu ma baqgħetx tippermettilu jagħmel xagħru. Fis-soltu bżonn jew ossessjoni tiegħi, kelli x-xorti naqra l-esperjenza personali teigħu fil-ktieb "Hard Call", li nirrakkomandah lilkom. Minnu joħroġ ċar li kien kapaċi jappella għall-valuri direttament b'aċċent importanti fuq dawk li jiġu traskurati. Kif jgħid tajjeb: " Kliem li ma jdejqux, anzi li jiftħu iktar għajn dawk li jridu jservu sewwa fil-politika u moħħhom fl-oħrajn u mhux fihom infushom. Kif kelli l-opportunità nisma' u naqra rajt mill-ġdid kif, tul il-kampanja presidenzjali tiegħu, kien joħroġ bħala persuna miftuħa għall-ideat mingħand divesi nies. Lest li jiddiskuti mingħajr problemi, preparat għad-domandi u jrid jilħaq kemm jista' jkun mingħajr kumplikazzjonijiet u b'sempliċità kbira. Anzi, iddikjara li jrid li jkollu ċertu ammont ta' "tensjoni" interna sabiex ikun kemm jista' jkun ċert li mhuwiex bużżieqa maqtugħ mid-dinja, iżda parti sħiħa mis-soċjetà. Għaliex ifittex jaqra, isiefer kemm jiflaħ u jsir jaf. Jipprova ma jħalli xejn jaqbiżlu. Dejjem ippreparat li jbiddel l-istrateġija u l-linja tal-attakk meta ċ-ċirkostanzi jinbidlu. Għax fil-ħajja nafu dejjem li altru x'taħseb li ser issib, u altru x'ser issib. Bniedem li ma aċċettax li jmur lejn l-estremiżmi, wisq inqas li jgħid kontra l-avversarji politiċi. Għandu diversi mumenti li fihom ma qabilx ma' dawk li kienu ser jivvutawlu meta bdew jippruvaw iwaqqgħu għaċ-ċajt lil Barack Obama. Ipprefera jitlef il-vot, imma baqa' jżomm sod mas-sewwa. F'wieħed mid-dibattiti għall-kandidatura Repubblikana ġie rrappurtat li qal: " Verament, il-formazzjoni tiegħu hemm kienet qegħda. Membru tal-korp dixxiplinat, imma mhux f'moħħ magħluq. Dan stajna narawh direttament meta ġie f'pajjiżna. Kien vuċi soda favur id-demokrazija u l-libertà ta' dak il-poplu wkoll. Fit-tieni viżta tiegħu, fit-28 ta' Settembru 2011, ġie proprju jirringrazzjana tal-ħidma eżemplari li pajjiżna wettaq fil-Gwerra Ċivili Libjana. Ċertament, illum nistgħu ngħidu, li mhux biss pajjiżu, imma anki aħna tlifna ħabib denju.
John McCain. Truth and Principles.